نهاوند دؤیوشون‌دن دوز بیر ایل سونرا، یعنی ۶۴۳-جو ایل‌ده، ریین ایشغالی هله تام باشا چاتمامیش، خلیفه عؤمرین (۶۳۴-۶۴۴) امری ایله «بوکیر بن عبدالله» و «عوتبی بن فارکاد»ن باش‌چی‌لیق ائتدیک‌لری قوشون دسته‌لری آذربایجان سرحدلرینی کئچ‌دیلر. اردبیل‌دن بیر قدر آرالی، جرمیدان داغی یانین‌دا ایسفندیارین هله یاخشی مؤحکم‌لنه بیلمه‌میش دسته‌لری اون‌لاری قارشیلادی. منبع‌لرین معلوماتینا گؤره، بو، بوکیرین آذربایجان اراضی‌سین‌ده آذربایجان‌لی‌لارلا ایلک توققوشماسی ایدی. بیر نئچه گون داوام ائدن قان‌لی دؤیوش، عرب‌لرین غلبه‌سیله باشا چاتیر. ایسفندیار اؤزو اسیر دوشور.